રિસોર્ટમાં રેસ્ટોરાં છે. ત્યાં જઈ મેનુ જોઈ લેવું. ડિસ્કાઉન્ટ પૂછી લેવું. કિંમત જોઈ લેવી, કોમ્બો ઓફર્સ પૂછી લેવી. પછી કઈ રીતે ક્યાં જમવું તેનો નિર્ણય જાતે કરવો. ઘણાને રિસોર્ટમાં જ ખાઈ લેવાનો ક્રેઝ હોય છે. કહેતા હોય કે ફરવા ગયા છીએ તો રાંધવા થોડું બેસાય? બહાર જઈ જમી અવાય. એવાઓને પછી રિસોર્ટનું બિલ મોટું આવે છે. કોમ્બો ઓફર્સ પણ પર-હેડ રૂા. ૬૦૦ પર-ડેથી ઓછી નથી હોતી. ને આલા-કાર્ટનું બિલ અગાઉ જણાવ્યું તેમ રૂા. ૬૦૦-૭૦૦થી ઓછું તો નથી જ થતું. બે પિત્ઝા ખાવ તો રૂા. ૬૦૦ માઇનસ ૨૦-૨૫ ટકા ડિસ્કાઉન્ટ. જીરા રાઇસ રૂા. ૧૮૦, દાલફ્રાય રૂા. ૧૮૦, એક રોટી રૂા. ૫૫, એક સબ્જી રૂા. ૨૪૦-૨૮૦-૩૪૦. આટલું તો જોઈએ ને! ક્વોન્ટિટી ઘણી જ સારી હોય છે. એક બાઉલમાં ત્રણેક સમાય તેટલી. ક્વોલિટી પણ મસ્ત. પણ જેણે ખાવા નિમિત્તે પૈસા બચાવવા છે તેણે બ્રેડ-બટર-જામ કે વેજિટેબલ સેન્ડવિચ ખાવામાં કે ઘરેથી લાવેલા ચોખાથી ઓવનમાં પુલાવ બનાવીને કે ઘરેથી લાવેલી કાચી ખીચડીને ઓવનમાં પકાવીને ખાવામાં શા માટે શરમાવું જોઈએ? એ બચેલા પૈસા કદાચ વધુ ફરવામાં, ટેક્સી-ભાડાંમાં કામ આવી શકે ને વધુ મજા લૂંટી શકાય. આ મારો મત છે.